NaiveNeuron/SloPal huggingface dataset:
Galbavý, Tomáš, poslanec NR SR (2010-08-06):
Pán predsedajúci, pán podpredseda, ďakujem. Chcem upozorniť pána poslanca, že moja faktická poznámka nebude ani vtipná, ani uštipačná. V parlamentnej demokracii a v histórii na Slovensku v žiadnej vláde sa doteraz nepodarilo napísať programové vyhlásenie, aby s ním bola spokojná aj opozícia. Tomu rozumiem. Rozumiem aj tomu, že vystupujete v hojnom počte, to patrí k opozičnej politike, ale čomu nerozumiem je, že nikto z vás, možno s vašou výnimkou, pán poslanec, v tomto vládnom dokumente nenašiel nič pozitívne. Celé jeho hodnotenie ste zhrnuli do troch téz. Liberalizácia, deregulácia a privatizácia. Neviem prečo, ale v poriadku, na to máte tiež právo. Pán poslanec, pri vás oceňujem prvý pokus o vecnú diskusiu i napriek tomu, že som s vami nesúhlasil. Nie som právnik, ale predsa si dovolím sa vyjadriť k vašim reakciám, konkrétne skrátené legislatívne konanie. Pán poslanec Fronc tu už niečo spomenul z toho, čo som chcel povedať, ale v poriadku. Predsa, vy si musíte pamätať ako starý poslanec, že práve tento kompetenčný zákon, ktorý príde na rad z dielne pani ministerky Žitňanskej, ste novelizovali v režime skráteného legislatívneho konania, za ktorý ste aj vy hlasovali. To je moja prvá výtka, takže nerozumiem tomu, prečo sa dnes čudujete. A druhá, imunita. Práve všetky naše návrhy v minulosti sledovali k tomu, aby poslancovi zostala indemnita, čiže aby sme boli chránení v parlamente za výroky a za hlasovanie, čo je celkom logické. A vaše obavy, že sudcovia prídu o imunitu a nebudú môcť spravodlivo rozhodovať alebo nedajbože budú perzekvovaní, nepovažujem za opodstatnené, pretože sudca v konečnom dôsledku je absolútnym pánom pri rozhodovaní o vine a treste... (Prerušenie vystúpenia časomerom.)
Šimečka, Michal, podpredseda NR SR (2024-02-23):
Ďakujem pekne. A ako ďalšia vystúpi v rozprave pani poslankyňa Záborská. A to zrejme, pozerajúc sa na hodiny, bude asi aj posledný príspevok pred víkendom. Pani poslankyňa, nech sa páči.
Saková, Denisa, ministerka vnútra SR (2019-01-31):
Ďakujem veľmi pekne. Vážená pani predsedajúca, vážený pán poslanec, dovolím si pripomenúť a podotknúť, že po mojom nástupe do funkcie ministerky a menovaní nového policajného prezidenta došlo k obvineniu štyroch osôb, ktoré sú väzobne stíhané v prípade vraždy Jána Kuciaka a jeho snúbenice, a taktiež došlo k posunu vo vyšetrovaní mnohých mediálne známych káuz. Úplné objasnenie vraždy novinára a jeho snúbenice je a bude aj prioritou mňa, aj pána prezidenta, a preto som viackrát zdôrazňovala, že nechajme políciu a prokuratúru pracovať, a dokazujú nám svojimi výsledkami, že skutočne pracujú. A tak ako ja, ani policajný prezident, nie sme orgánmi činnými v trestnom konaní a neoboznamujem sa so žiadnymi detailmi z vyšetrovania a z vyšetrovacích spisov. Čo sa týka Tibora Gašpara. Predčasne som ukončila svoj pobyt v zahraničí, ako to najrýchlejšie mohlo byť technicky možné, som sa dostavila naspäť a neželám si, aby tieň pochybnosti skutočne vnášalo celé toto mediálne prostredie do tohto prípadu. Dnešným dňom po dohode s pánom Tiborom Gašparom som sa dohodla, že končí jeho pôsobenie vo funkcii poradcu na ministerstve vnútra. Jeho, navzájom sme sa dohodli, že túto jeho žiadosť som k dnešnému dňu akceptovala. Čo sa týka ďalších týchto podrobností a otázok, ktoré ste sa pýtali, bude sa nimi zaoberať inšpekcia ministerstva vnútra. Akonáhle budeme mať informácie z tohto prešetrenia, oznámime ich. Ďakujem veľmi pekne.
Osuský, Peter, poslanec NR SR (2017-10-11):
Ďakujem pekne, pán predsedajúci. Ďakujem kolegovi Klusovi. Len tak s úsmevom konštatujem, že keď ja predkladám nejaký návrh zákona, tak som pri boji o jeho osud, nech už akokoľvek viem, že potrvá dvadsať sekúnd lámanie jeho osudu, prítomný v sále. Je zvlášť príznačné, aká bola počas tejto rozpravy účasť hrdých predkladateľov, odborníkov na právo a Ústav pamäti národa. Priam symptomatická a trošku trapná.
Číž, Miroslav, podpredseda NR SR (2014-12-02):
Dobré a vážené panie poslankyne a vážení páni poslanci, budeme teda pokračovať v popoludňajšom rokovaní piateho dňa 44. schôdze Národnej rady Slovenskej republiky v prerušenej rozprave v druhom čítaní o vládnom návrhu zákona o štátnom rozpočte na rok 2015, máme to pod tlačou 1170. Poprosím pána ministra, aby zaujal, čo sa stalo, aj pána spravodajcu Duchoňa. Dopoludnia neukončil svoje postavenie pán poslanec Ivan Mikloš, teda má slovo a pripraví sa pán poslanec Osuský. (Pokračovanie rokovania o vládnom návrhu zákona o štátnom rozpočte na rok 2015 , tlač 1170.)
Šimečka, Michal, podpredseda NR SR (2024-02-13):
Ďakujem pekne. Pán poslanec Lackovič.
Zelník, Štefan, poslanec NR SR (2019-05-13):
Ďakujem pekne za slovo. Ja chcem poďakovať pani kolegyni, naozaj vidieť, že hovorí skúsenosť a múdrosť z vlastnej praxe, ako to bolo. Nikto z nás sa tu predsa nestavia proti nejakému vzdelávaniu a ďalšiemu vzdelávaniu, ba dokonca sme jediný rezort, ktorý máme povinnosť zo zákona, či sú to lekári, alebo aj zdravotné sestry. A to, čo ste hovorili, že naozaj pod rúškom prepustenia zo zamestnania si skúsené sestry, ktoré už sa nemali, proste boli tak skúsené, že, že mnohokrát v nočnej zastúpili aj toho lekára, museli si robiť vysokú školu, pretože povedali, že toto chce Európska únia. A toto, toto ma, viete, na tom hnevá, keď my zneisťujeme pacientov, zneisťujeme občanov, že kto sa to o vás bude starať. A navyše, ja znova poviem, zdravotnícky asistent dnes je odbor praktická sestra, ktorý má zvýšené kompetencie, ľudia, to by som chcel aj pánovi kolegovi Maroszovi povedať, viete, aké má kompetencie? Môže merať tlak, môže merať pulz, môže pichnúť Fraxiparín, môže pichnúť inzulín, môže zmerať moč a to niektoré kolegyne ako pani kolegyňa Cigániková spochybňujú a hovoria o tom, že to je vážne zhoršenie poskytovania zdravotnej starostlivosti. No tak, keď toto niekto počúva, prosím vás pekne, tak naozaj mi to dvíha adrenalín, pretože je to zlé, keď sa zneisťujú naši pacienti, a pritom doteraz..., a ja ďakujem všetkým poslancom, ktorí hlasovali vtedy za to premenovanie, lebo vďaka vám sa rozbiehajú nanovo stredné zdravotné školy, a tie budú základom toho, aby potom ďalej doštudovali ako diplomované zdravotné sestry, doplnili si to vzdelanie a nastúpili do tých nemocníc. Ďakujem.
Beluský, Martin, poslanec NR SR (2021-06-23):
Ďakujem za slovo, pán predseda. Pán poslanec Žiak, na poslednej riadnej schôdzi parlamentu, keď sa schvaľovalo, keď sa schvaľovala tá novela zákona o štátnom rozpočte, ku ktorému mimochodom vaša strana si postavila správny postoj, viacerí poslanci SaS-ky hovorili, že jedna plus jedna, že to neni štyri, že jedna plus jedna neni štyri, viacerí to hovor... rozprávali, ale vy tiež, keď idete vystupovať, tak by ste mali zvážiť v prvom rade si fakty a čísla, argumenty, pretože už to aj kolega Filip Kuffa povedal. Od posledného návrhu zákona o umelom prerušení tehotenstva neprešlo šesť mesiacov, ale desať mesiacov. To je podľa mňa rozdiel. Už to tu viacerí povedali. Neviem, aký má zmysel to číslo opakovať, ale v poriadku, keď sa chcete o tom baviť, tak sa bavme teda konkrétne. Potom ste povedali, že pán poslanec Čepček, že tu pretláča nejakú vieru, že vám tu vnáša tú vieru a viera a ste to opakovali niekoľkokrát. Ale 99% argumentov aj v rozprave, aj dôvodových správach, aj všeobecne v akejkoľvek odbornej diskusii sa netýka viery. To sú, my sa tu bavíme o medicíne, my sa tu bavíme o psychológii, bavíme sa tu o rôznych vedných odboroch a o viere sa tu nerozpráva takmer vôbec. Takže to ste zachytili asi veľmi nesprávne. A posledná vec, ktorá ma veľmi zaujala, vy ste povedali, že, že základné ľudské právo je právo rozhodnúť sa. To neviem, kde ste videli, to by som sa, keby ste mi to mohli ukázať, pretože ja neviem o tom, ani som to nenašiel na internete, že by ľudské právo bolo právo rozhodnúť sa. Také právo neexistuje.
Danko, Andrej, predseda NR SR (2016-09-14):
Vážené panie poslankyne, vážení páni poslanci, dovoľte, aby sme pokračovali v prerušovanom, prerušenom rokovaní hlasovaním. Ako som vás včera informoval, generálny prokurátor požiadal z dôvodu pretrvávajúcej práceneschopnosti o ospravedlnenie svojej neúčasti na tento, na tejto schôdzi a poveril svojho prvého námestníka Reného Vaneka, aby v Národnej rade uviedol správu generálneho prokurátora o činnosti prokuratúry (tlač 116). Podávam návrh, aby Národná rada vyslovila súhlas s jeho vystúpením na 9. schôdzi, a súčasne navrhujem, aby sme tento bod 81 schváleného programu prerokovali v utorok 20. septembra o 9.00 hod., a následne by sme prerokovali bod 82, správu špeciálneho prokurátora o činnosti Úradu špeciálnej prokuratúry (tlač 117). Prosím, prezentujme sa a hlasujme o tomto návrhu. (Hlasovanie.) Prítomných 137 poslancov, za 86, proti 43, zdržalo sa 8. Konštatujem, že uvedený návrh schválili. Teraz budeme hlasovať v prvom čítaní o návrhu poslanca Danka, Glváča, Bernaťáka, Gála a Hrnčiara na vydanie zákona, ktorým sa mení a dopĺňa zákon č. 350/1996 Z. z. o rokovacom poriadku Národnej rady (tlač 200), bod 44 schváleného programu. Dávam slovo spravodajkyni, ktorú určil navrhnutý gestorský ústavnoprávny výbor, poslankyni Janke Laššákovej, aby hlasovanie uviedla. (Hlasovanie o návrhu poslancov Národnej rady Slovenskej republiky Andreja Danka, Martina Glváča, Tibora Bernaťáka, Gábora Gála a Andreja Hrnčiara na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov , tlač 200.)
Hufková, Eva, poslankyňa NR SR (2013-12-06):
Ďakujem pekne, pani podpredsedníčka. Vážený pán poslanec, je pravda, že Rada pre rozpočtovú zodpovednosť vyslovila názor, že vláda poľavila v konsolidačnom úsilí. Slovensko bude v budúcom roku pomalšie konsolidovať a vláda si zvolila cestu pomalšieho šetrenia a dôraz kladie na podporu rastu. Ďalej ste povedali, že Európska komisie kritizuje rozpočet na roky 2014 – 2015. Ako sa vyjadril podpredseda vlády a minister financií Peter Kažimír, sú to jeho slová, pán poslanec Hlina to môže osobne teraz potvrdiť, Európska komisia vyhodnotila slovenský rozpočtový plán pozitívne s tým, že je v súlade s dohodnutými pravidlami a Slovensko obmedzuje rast výdavkov v súlade so stanovenými požiadavkami, Slovensko je so zhodnotením spokojné a k žiadnym prekvapeniam nedošlo, Európska komisia vidí, že rok 2013 vieme zvládnuť pod úrovňou 3 %. Je tiež pravda, že tak ako Rada pre rozpočtovú zodpovednosť, tak aj Európska komisia má obavy z udržateľnosti rozpočtu pre roky 2014 – 2015. Podľa môjho názoru treba zvládnuť v prvom rade reformu verejnej správy ESO, kde pre rok 2014 očakávame výrazné úspory, ktoré dokážeme usporiť aj pre tento rok v sume 133 mil. eur, pre rok 2014 je to suma 333 mil. eur. Ďalej, treba zlepšiť daňovú disciplínu ako celok, nielen výber DPH. To potvrdil aj pán minister na výbore pre financie a rozpočet. Vláda už v súčasnosti dokázala, že vie zvládnuť udržateľnosť rozpočtu, dokonca prevýšila všetky... (Prerušenie vystúpenia časomerom.)
Baláž, Radovan, poslanec NR SR (2019-10-18):
Pán kolega, mne sa fakt sníva. Otázka, kto zvolal tú nezmyselnú schôdzu na odvolávanie pána predsedu vlády? A vedeli ste, že aj tak nebude odvolaný, aj napriek tomu ste to zvolávali ixkrát dookola. Takže vlastne vďaka vám tu navarili zbytočne. Aj my všetci ostatní sme museli tú cestu merať z iných krajov Slovenska.
Krátky, Rastislav, poslanec NR SR (2023-12-18):
Pán kolega, výborné demaskovanie toho, že na čo skutočne toto ministerstvo, lebo ľuďom je vzdialené, keď im povieme, že ideme vytvoriť nové ministerstvo, oni to nevedia veľmi posúdiť, tak skúsme im to trošku priblížiť, že či to je dobré, alebo zlé. No keby to malo byť dobré, tak by som očakával niečo z tohoto. Buď by sme rozpoznali nejakú identitu, ktorú chceme vtiahnuť do služieb štátu. Skúsim byť konkrétnejší, nejaký špičkový tím športovcov aj manažérov, ktorým proste chceme zveriť túto oblasť a majú taký kredit, že im proste vytvoríme inštitúciu, aby to bolo hodné ich postavenia. Nemáme nič také. Mali by sme mať nejakú silnú národnú stratégiu alebo nejaký vecný rámec, niečo veľmi zásadné, napríklad v programovom vyhlásení vlády, čo by zakladalo ten dôvod, nejaký akčný plán na dlhé roky, prečo je treba ministerstvo. Nemáme. Mohli by sme mať napríklad nejakú napríklad naozaj zásadnú agendu a teraz keď hovorím zásadnú, tak keby nám hneď do vena spadli olympijské hry, že by sme ich organizovali na Slovensku, tak to neni tak zásadné, aby sme na to vytvorili ministerstvo. Proste niečo oveľa väčšie, koncepčnejšie, proste nejaký game changer, ktorý by sme chceli zaviesť do školstva. Potrebovali by sme na to novú silnú inštitúciu. Nemáme. Takže skutočne nevidím dôvod, prečo by to bolo dobré a ešte zvlášť v tom skrátenom legislatívnom konaní, pretože na to už neexistujú absolútne žiadne dôvody. Jediné hospodárske škody, ktoré tu hrozia, tak hrozia ľuďom, ktorí sa už trasú na tieto stoličky a bolo im to sľúbené, takže to je jediný, jediná oblasť v tomto štáte, kde by som vedel identifikovať, že tie hospodárske škody naozaj vzniknú. Treba ešte povedať, že ono, oni plánovali, že budú tak narýchlo schvaľovať zákony a Taraba povedal, že nás čaká legislatívna smršť, no a jednoducho potrebujú rýchlo bolestivé veci spraviť, aby im ľudia na to neprišli, že čo všetko idú robiť, ale skutočný dôvod je len ten politický.
Pellegrini, Peter, predseda NR SR (2015-12-04):
Pán poslanec Hlina.
Žiga, Peter, podpredseda NR SR (2023-11-21):
Je všeobecný súhlas? (Reakcie z pléna.) V tom, v tom prípade dáme hlasovať o procedurálnom návrhu. (Reakcie z pléna.) Prečo? (Prezentovanie.) O vašom procedurálnom návrhu dáme hlasovať pri najbližšom hlasovaní. (Smiech v sále.) Áno. (Predsedajúci prevzal interný telefonický hovor: „Dobre, rozumiem, už som zrušil, hej. Dobre.“) Ďalší v rozprave vystúpi pán poslanec Hajko. (Ruch v sále.) Nemusím, nemusím dať hlasovať. Ďalší v rozprave vystúpi pán poslanec Hajko, nie je prítomný, stráca poradie. Pani poslankyňa Holečková, nech sa páči.
R. Rafaj, poslanec: (2008-07-04):
Tak si najskôr overte, prosím vás, veci a nerozprávajte tu svoje nejaké hovorcovské pocity z Ústavu pamäti národa v Poľskej republike. Ja rovnako môžem citovať názov českého Ústavu pre dokumentovanie zločinov komunizmu. Takže máme tu viaceré skúsenosti a nemusíme sa odvolávať len na poľské zdroje. Skutočne ma šokovalo, akým spôsobom vy ste sa snažili vytlačiť údajne istú skupinu historikov, prevažne teda mladých historikov, a zrejme si ju opäť nejakým spôsobom ideologicky podriadiť. Naozaj mi tam chýbalo, vo vašom vystúpení, prierezové hodnotenie. Až na záver ste spomenuli v dvoch vetách dva rôzne prípady a skôr ste sa venovali tlmočeniu názorov o pamäti, čo pamäť je a ako by sme ju nemali stratiť. Ale skôr mám pocit, že tá pamäť, o ktorej ste hovorili, je niekde inde zavesená.
Kiššová, Jana, poslankyňa NR SR (2016-09-20):
Ďakujem veľmi pekne. Ja som chcela reagovať len na jednu poznámku, a to zrovna kolegu, ktorého to naopak strašne zaujíma, že po svojej poznámke odišiel zo sály. Ale je možné, že ma počuje. Ak argumentuje tým, že ak chceme mať nezávislú verejnú televíziu, respektíve nezávislé verejnoprávne médiá, tak musia mať nezávislé zdroje? Prosím vás pekne, to nemôžete myslieť vážne, toto. Veď sa tu už na nič nehrajme. Veď keď raz vláda má moc povedať, kto, ako, koľko, ako často má niekomu konkrétnemu platiť, tak o čo je to nezávislejšie, ako keď ten istý, tá vláda má tú moc povedať, že tie peniaze budú zo štátneho rozpočtu a ich výška bude takáto a takáto. O čo je tá jedna moc menšia a tá druhá väčšia alebo naopak. No nie je. Jednoducho vláda má tú moc povedať, akými zdrojmi verejnoprávna televízia bude disponovať, či už budú tie peniaze vyberané takto alebo inak a je to asi aj správne, že tú kompetenciu jednoducho vláda má mať, pretože je vláda, tak má mnohé kompetencie a toto je jedna z nich, to je v poriadku. Ale netvárme sa, že jeden z týchto dvoch spôsobov je nezávislejší. No nie je. Ďakujem.
Kamenický, Ladislav, poslanec NR SR (2012-09-11):
Pán predseda, dajte, prosím, hlasovať o bode zo spoločnej správy č. 1 s odporúčaním gestorského výboru neschváliť.
Kollár, Boris, predseda NR SR (2023-02-17):
Prosím, prezentujme sa a hlasujeme. (Hlasovanie.) Prítomných 134 poslancov, za 98, proti 5, zdržalo sa 29, 2 nehlasovali. Konštatujem, že Národná rada po opätovnom prerokovaní schválila novelu zákona č. 24/2006 Z. z. o posudzovaní vplyvov na životné prostredie, vrátenú prezidentkou Slovenskej republiky. Budeme pokračovať v hlasovaní v druhom čítaní o zákone z 20. decembra ´22 o ochrane ovzdušia, vrátenom prezidentkou Slovenskej republiky na opätovné prerokovanie Národnou radou. Je to tlač 1348. Prosím spoločného spravodajcu z výboru pre pôdohospodárstvo a životné prostredie poslanca Jaromíra Šíbla, aby hlasovanie uvádzal. (Hlasovanie o zákone z 20. decembra 2022 o ochrane ovzdušia a o zmene a doplnení niektorých zákonov, vrátenom prezidentkou Slovenskej republiky na opätovné prerokovanie Národnou radou Slovenskej republiky , tlač 1348.)
Fronc, Martin, poslanec NR SR (2014-05-30):
Ďakujem, pani podpredsedníčka. Pani kolegyňa, veľmi pozorne som počúval vaše vystúpenie, samozrejme, vo faktickej poznámke sa nedá reagovať na všetko, ale v úvodnej časti, keď ste hovorili o spôsobe voľby verejnej a tajnej, musím priznať, že keď ste hovorili o Sobranciach, že priniesli výsledok. Asi áno, ten tlak verejnej mienky priniesol istý výsledok, ale to je situácia ad hoc. Ale kladiem si otázku, prečo verejná a prečo tajná voľba? Všade, kde som bol, personálne voľby bývali tajné. (Reakcia z pléna.) No, môžete si to zobrať, Rada Európy, kdekoľvek, ako všetky bývajú tajné. Naopak, také autoritatívne režimy robili to, že personálne voľby zmenili na verejné. Ja sa domnievam, že ten princíp tajnej voľby personálnej je v tom, aby chránil slobodné rozhodnutie voliteľa. Pretože vtedy, keď hlasuje tajne, má istú ochranu. Ďakujem.
M. Sabolová, poslankyňa: (2007-10-25):
Druhá moja poznámka ešte k vášmu vystúpeniu, pretože ste podpredsedníčkou Slovenskej národnej strany, aj vaši poslanci podpísali vcelku rozumný návrh pána poslanca Urbániho. Ja sedím v tom výbore a počúvam tieto názory a myslím si, že práve SNS sa dala vtiahnuť  veľmi silne do tejto hry. Pán poslanec Jarjabek, dopadne to vždy dobre, lebo nikto to nemôže korigovať, len my, ak to takto vy hovoríte. Ja som o nezávislých poslancoch vôbec vo svojom vystúpení nehovorila, tak ste boli od veci. Ale možno sa ešte opýtam. Prečo ste nepočúvali názory, ktoré zaznievali z poslaneckého klubu HZDS vo výbore, v parlamente? A predtým ste boli v HZDS, pán poslanec Jarjabek, dnes už ste v SMER-e, čiže, vy sa tiež tak posúvate možno názorovo. Možno, keby ste sedeli v klube HZDS, tak by ste hlasovali s nimi, keď sedíte v SMER-e, dnes musíte hlasovať so SMER-om. Samozrejme, politická hra a politická situácia. Ale toto, čo tu dnes predviedol, bohužiaľ, pán minister a dal sa nahovoriť na takúto hru, zdá sa mi, že nie je v prospech občanov a nie je v prospech ani stability tejto vládnej koalície. Pretože takéto hry o chvíľu uvidíme v pondelok pri zákone o sociálnom poistení alebo budúci týždeň. Proste nezáleží vám na občanoch, ale začali ste hrať len politické hry.
Pčolinský, Peter, podpredseda NR SR (2023-02-17):
Ďakujem pekne za vysvetlenie. Nech sa páči, pán Šíbl, v rozprave.
Blanár, Juraj, podpredseda NR SR (2023-06-13):
Pán poslanec Vladimír Faič s faktickou poznámkou.
Viskupič, Marián, poslanec NR SR (2023-12-19):
Richard, ďakujem pekne za tvoju rozpravu. Celým tvojím vystúpením sa niesol zdravý sedliacky rozum a presne ten zdravý sedliacky rozum je to, čo chýba vládou predloženému návrhu kompetenčného zákona. Pekne si to ilustroval na vytváraní nového ministerstva športu a cestovného ruchu alebo cestovného ruchu a športu, ja neviem, jak sa dohodli na tom názve, každopádne vytvorili ďalšie ministerstvo. Tu platí presne, čo si povedal, čím zaostalejšia krajina, tým viac ministerstiev, čím rozvinutejšia, tým menej. No ono to vlastne dosť ukazuje aktuálne smerova... aktuálne smerovanie Slovenska. Po druhé, spojili do seba absolútne nesúvisiace veci, jediným viditeľným pojítkom je to, že pán predseda SNS Danko má aj v športe, aj v cestovnom ruchu silné kontakty, takto by som to slušne, politicky korektne pomenoval, a ja považujem šport za extrémne dôležité, špeciálne masový šport, ale myslím si, že aj vrcholový šport je vo vyspelom svete dôležité dokonca odvetvie ekonomiky, bohužiaľ, obávam sa, že práve zavádzané alebo vytvárané ministerstvo z DNA SNS-ky, bohužiaľ, šport ani krajinu dopredu neposunie. Svedčí o tom aj to, že ani pán Danko a nepočul som ani nikoho iného z SNS, aby k tomuto vystúpili, koalícia zároveň hovorí o naťahovaní rozpravy, padajú tu otázky, padá ich veľa, ale neprichádzajú žiadne odpovede. No možno keby prichádzali odpovede na otázky, možno aj tá rozprava by bola následne kratšia. Ďakujem.
Sulík, Richard, poslanec NR SR (2022-12-06):
Ďakujem pekne. Ono je to vždy veľmi pekné niečo rozdať, to je, myslím si, že taká hlavná túžba každého alebo veľkej väčšiny politikov, niečo rozdať, niečo dať ľuďom. Je to pekné, ľúbivé, veď kto by to nechcel, a preto sa aj ťažko takéto rozdávanie kritizuje. No každá minca má dve strany. Jedna je to, že dáme niečo pekné ľuďom, ľuďom sa to bude páčiť, dúfame, že nás budú voliť. A tá druhá strana mince je deficit v štátnom rozpočte, dlhy, ktoré budú splácať naše deti, a tie momentálne teda rastú astronomicky. Nielen jednorazové výdavky aj štrukturálny dlh. Na to, aby politici nepodliehali tomuto vábeniu toho rozdávania, no tak máme tu rôzne, máme tu systém bŕzd a protiváh, napríklad Radu pre rozpočtovú zodpovednosť, ktorá to síce, sa k tomu veľmi jasne vyjadrila, a síce že celý tento balíček zvyšuje štrukturálny deficit. Národná banka sa k tomu tiež vyjadrila a tak ďalej. Európska únia s týmto, teda s tým naším deficitom má problém. Máme tu dlhovú brzdu, budúci rok v máji bude musieť predstúpiť pred parlament vláda, lebo prekročila dlhovú brzdu, ale to je všetko jedno, teraz sa ide rozdávať, to je pekné, to je normálne, že niektorí ľudia nevedia tomu jednoducho odolať. Zodpovedná politika vyzerá každopádne inak. Na záver chcem povedať, že my sme ponúkali Igorovi Matovičovi dohodu na tomto balíku a to tak, že to krúžkovné sa presunie na ministra školstva a on to bude procesovať aj to, aj to celé nastaví. Ďalej, že daňový bonus na dieťa bude naviazaný na nezdaniteľné minimum, tak aby ho nedostávali bohatí. A do tretice, že detské prídavky ostanú tak, ako ich navrhol Igor Matovič. Toto bolo odmietnuté.
Faič, Vladimír, poslanec NR SR (2023-06-27):
Ďakujem. Pozmeňujúci a doplňujúci návrh poslancov Vladimíra Faiča a Mariána Kéryho k návrhu uznesenia Národnej rady Slovenskej republiky k stanovisku Slovenskej republiky k hlasovacím právam Slovenskej republiky v inštitúciách a orgánoch Európskej únie. Návrh uznesenia Národnej rady Slovenskej republiky k stanovisku Slovenskej republiky k hlasovacím právam Slovenskej republiky v inštitúciách a orgánoch Európskej únie sa mení a dopĺňa takto: Časť B. návrhu uznesenia znie: „B. žiada B.1. odvolanú a dočasne poverenú vládu Slovenskej republiky pri rokovaniach a hlasovaniach v inštitúciách a orgánoch Európskej únie dôsledne rešpektovať stanovisko Národnej rady Slovenskej republiky podľa bodu A.2. tohto uznesenia, t. j. zdržať sa postupov, stanovísk a hlasovaní, ktoré by viedli k podpore obmedzení doterajších hlasovacích práv členských štátov v inštitúciách a orgánoch Európskej únie, B.2. Výbor Národnej rady Slovenskej republiky pre európske záležitosti a.) predložiť informáciu po konzultácii s Ministerstvom zahraničných vecí a európskych záležitostí Slovenskej republiky o právne záväzných a iných aktoch Európskej únie, o ktorých budú rokovať zástupcovia vlád členských štátov Európskej únie, do konca októbra 2023 a o pozícii Slovenskej republiky k týmto aktom, termín: bezodkladne; b.) bezodkladne informovať predsedu a podpredsedov Národnej rady Slovenskej republiky o predložení návrhu stanovísk k legislatívnym a iným aktom Európskej únie s významným vplyvom a dosahom na Slovenskú republiku, a to vrátane návrhu stanovísk súvisiacich s hlasovacími právami Slovenskej republiky v inštitúciách a orgánoch Európskej únie; v prípade nekonania rokovania výboru zabezpečuje informovanie podľa predchádzajúcej vety predseda výboru alebo jeho tajomník.“ Ďakujem.
Šeliga, Juraj, podpredseda NR SR (2021-03-17):
Ďakujem pekne za príspevok. Pán poslanec Suja, nech sa páči ako prvý.
Šudík, Tomáš, poslanec NR SR (2023-05-18):
Vážený pán predsedajúci, vážení kolegovia, žiadam termínovať tlač č. 1444, zákon o veterinárnej starostlivosti, na 17. 5. 2023, to je piatok, o 9.00 hod. po tlači č. 1671. Ďakujem. (Reakcia z pléna.) 19. 5. 2023. Ospravedlňujem sa.
Ďuriš Nicholsonová, Lucia, podpredsedníčka NR SR (2018-10-18):
Prerušujem rokovanie o tomto bode programu. Nasledujúcim bodom programu je prvé čítanie o návrhu poslancov Národnej rady Slovenskej republiky Radoslava Pavelku a Anny Zemanovej na vydanie zákona, ktorým sa mení zákon č. 313/2009 Z. z. o vinohradníctve a vinárstve v znení neskorších predpisov . Návrh zákona má tlač 1167, návrh na jeho pridelenie na prerokovanie výborom je v rozhodnutí pod číslom 1220. Poprosím pána poslanca Pavelku, aby tento návrh zákona uviedol. Nech sa páči. (Reakcie z pléna.) Uviedla som ten zákon? Uviedla som ho? Uviedla. Nech sa páči, pán poslanec. Potom dám priestor na procedurálny.
Bugár, Béla, podpredseda NR SR (2019-06-27):
Prezentujme sa a hlasujme. (Hlasovanie.) Prítomných 103, za 1, proti 57, zdržalo sa 31 poslancov, 14 nehlasovali. Bod 38 sme neschválili. Pozmeňujúce návrhy.
Farkašovský, Karol, poslanec NR SR (2019-01-29):
Ďakujem pekne. Môj osobný postoj k hazardu je jednoznačný. Som proti hazardu, som za dôslednú ochranu všetkých rizikových skupín, ale som zároveň proti bigotnému postoju sprava alebo zľava. V tom s tebou, Edo, súhlasím, že treba hľadať riešenia a nie výhovorky. Na druhej strane starostovia, ktorých si tu spomínal, sú predsa združení v ZMOS-e azda, vari, hádam. Čiže majú stavovskú organizáciu, v rámci ktorej môžu svoje pripomienky predkladať a návrh riešení takisto. Tak pýtam sa, prečo nevyužili túto pôdu na to, aby cez ZMOS iniciovali aj parlamentné riešenie tejto problematiky. A ešte jedna taká numerická poznámka, pred chvíľou, asi pol hodinu dozadu sme tu mali miliardu investovanú do hazardu, pred desiatimi minútami to už bolo 3,7 miliardy a keď tu ešte budeme hovoriť pol hodinu, tak možno to bude 
10 miliárd. Takže preto hovorím o dôležitosti údajov a o dôležitosti uvádzania zdrojov týchto údajov. A tie údaje a zdroje by mal predkladať ten, kto vystupuje v rozprave a snaží sa presvedčiť o svojej pravde kolegov. Ďakujem pekne.
Marosz, Ján, poslanec NR SR (2019-04-05):
Ďakujem pekne. Vážená pani kolegyňa, vy ste trafili klinec po hlavičke vo viacerých oblastiach, ktoré sa dotýkajú tisíc, tisíciek ľudí na Slovensku. Na potvrdenie vašich slov to doplním jednou štatistikou, ktorá hovorí o fenoméne, že ministerstvo dopravy rezignovalo na skutočne koordinačnú a manažérsku funkciu vo vzťahu k železničným firmám a tieto železničné firmy fungujú trošku ako taký odpojený vláčik od toho ministerstva. Dám príklad. Existujú medzi ministerstvom dopravy a železničnou spoločnosťou Slovensko tzv. kvalitatívne štandardy spoľahlivosti a pre rok 2019 bolo dohodnuté, že maximálny počet vlakov, ktoré môžu meškať viac ako 30 minút z viny dopravcu, môže byť 875 na celý rok. Ku koncu tretieho mesiaca 2019 máme takých vlakov 744, a to máme len marec, hej? Takže to chcem len potvrdiť, že naozaj ten problém je veľký, je vypuklý. A druhú vec poviem, že zanedbaná infraštruktúra je obrovským problémom, ale, naopak, ŽSR dokáže nakupovať aj pozemky, ktoré nepotrebuje. Už chodím na prokuratúru sa vyzvedať, ako to dopadne. Za milión 200-tisíc kúpili pozemok železnice, ktorý vôbec nepotrebujú. A za tieto peniaze rovnaké by mohli opraviť minimálne osem výhybiek, na ktorých; pokazené výhybky, na ktorých tie vlaky spomaľujú. Takže oni sa nevenujú poriadne tomu, čo treba, ale zase tí nezodpovední nominanti len kšefty, kšefty, biznisy a občan je na desiatom mieste v poradí. Bohužiaľ.
Danko, Andrej, predseda NR SR (2018-05-23):
Dobre, tak skúste obidve teraz počúvať mňa, a nech sa páči, pani Vaľová, bez prerušenia. A, pani Blahová, pokiaľ, tak jednu cigaretku. Dobre? Ďakujem veľmi pekne. (Smiech v sále.)
Ferenčák, Ján, poslanec NR SR (2020-11-26):
Ďakujem pekne. Toto opatrenie, ktoré sa má zrušiť, je viac politické ako sociálne a pragmatické. Počúval som vyjadrenia kolegov a môžem konštatovať, že nepočúvajú tých, ktorých sa to najviac týka. (Ruch v sále a zaznievanie gongu.) Týka sa to samospráv. (Neutíchajúci ruch v sále.) Tak po hlasovaní, pán predsedajúci, lebo je tu hluk v miestnosti.
Glváč, Martin, podpredseda NR SR (2017-12-06):
Ďakujem. Reakcia žiadna na faktické. Takže vyhlasujem rozpravu za skončenú. Pán navrhovateľ, chcete sa vyjadriť? Už keď ste tam, tak nech sa páči.
B. Bugár, podpredseda NR SR: (2004-12-15):
Pani poslankyňa, nech sa páči, môžete pokračovať.
Sulík, Richard, predseda NR SR (2011-05-26):
Pán poslanec Kolesík.
Laššáková, Jana, podpredsedníčka NR SR (2015-05-21):
Pán poslanec Beblavý, nech sa páči.
P. Hrušovský, predseda NR SR: (2004-09-09):
(Hlasovanie.) 132 prítomných, 130 za, 2 nehlasovali. Návrh sme schválili. Ďakujem pani poslankyni Sárközy. A teraz poprosím pána poslanca Mitríka, aby z poverenia výboru pre verejnú správu predložil návrhy hlasovaní k návrhu skupiny poslancov, ktorí žiadajú zmeniť a doplniť zákon č. 369/1990 Zb. o obecnom zriadení v znení neskorších predpisov . Pán poslanec Mitrík. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 369/1990 Zb. o obecnom zriadení v znení neskorších predpisov a zákon č. 302/2001 Z. z. v znení neskorších predpisov , tlač 854.) K. Mitrík, poslanec: Vážený pán predseda, prosím, aby ste dali hlasovať o tom, že Národná rada sa uzniesla v zmysle rokovacieho poriadku prerokovať predložený návrh zákona v druhom čítaní.
Vons, Peter, poslanec NR SR (2022-05-04):
Spoločná správa obsahuje jeden pozmeňujúci a doplňujúci návrh. Pán predsedajúci, dajte, prosím, hlasovať o tomto bode zo spoločnej správy s odporúčaním gestorského výboru schváliť.
Blaha, Ľuboš, podpredseda NR SR (2024-02-16):
Pán spravodajca sa chce vyjadriť k rozprave? Predpokladám, že nie, takže prerušujem rokovanie o tomto bode. (Reakcia z pléna.) Ach, som si vás nevšimol, už som prerušil. Bude to potrebné? Chcete to určite? Nie, dobre, v poriadku. Ospravedlňujem sa, nevšimol som si. Kolegovia čakajú, takže som aj dúfal, že sa nebudete hlásiť. Nasledujúcim bodom programu by malo byť prvé čítanie o návrhu poslankyne Lucie Plavákovej, ale pani navrhovateľka tu nie je a sama ma požiadala, aby teda stratila poradie, takže posledné štyri minúty využijeme na pána poslanca Valáška, ktorý má návrh zákona na vydanie zákona, ktorým sa mení a dopĺňa zákon Národnej rady Slovenskej republiky č. 46/1993 Z. z. o Slovenskej informačnej službe v znení neskorších predpisov. Návrh zákona je uverejnený ako tlač 161, návrh na jeho pridelenie na prerokovanie výborov je v rozhodnutí č. 158. A dávam teraz slovo poslancovi Tomášovi Valáškovi, aby návrh zákona uviedol. Nech sa páči. (Rokovanie v prvom čítaní o návrhu poslanca Národnej rady Slovenskej republiky Tomáša Valáška na vydanie zákona, ktorým sa mení a dopĺňa zákon Národnej rady Slovenskej republiky č. 46/1993 Z. z. o Slovenskej informačnej službe v znení neskorších predpisov , tlač 161.)
Kollár, Boris, predseda NR SR (2023-02-01):
Prosím, prezentujme sa a hlasujeme. (Hlasovanie.) Prítomných 133 poslancov, za 83, proti 11, zdržalo sa 38, nehlasoval 1. Uvedený návrh sme schválili.
Zmajkovičová, Renáta, podpredsedníčka NR SR (2014-09-16):
Faktické poznámky nie sú. Ďalší v rozprave vystúpi pán poslanec Miškov.
M. Hort, podpredseda NR SR: (2010-03-04):
Uzatváram možnosť prihlásiť sa s faktickou poznámkou na vystúpenie predrečníka a slovo má pán poslanec.
Paška, Pavol, predseda NR SR (2012-12-05):
Ďakujem pekne. Faktické poznámky majú páni poslanci Baláž a Hraško. Končím možnosť faktických poznámok. Nech sa páči, pán poslanec Baláž.
Jasaň, Viliam, poslanec NR SR (2010-10-14):
Ďakujem. Ja len chcem dopovedať to, čo som chcel na kolegu Blanára, ale kolega Ondruš tiež o tom hovoril. Tak si dovoľujem zopakovať, že dôležitá je určitá dostupnosť zariadení pre čo najviac občanov, na tom sa asi zhodneme všetci, ktorí tu sedíme, predpokladám, že toto je otázka akým spôsobom. A po druhé vyriešiť financovanie, aby štát viac platil za túto službu, je nutné, pretože mám poznatky, a to sú dlhoročné poznatky, aj som upozornil príslušné orgány na to, že mnohokrát starí ľudia, ktorí chcú ísť do týchto zariadení, dávajú tzv. sponzorské. Mnohokrát musia predať svoju nehnuteľnosť, alebo dať svoje celoživotné úspory, aby sa tam dostali skôr, než je určený nejaký poradovník. Ja som dal podnet, aj bol vyriešený, aj ten príslušný riaditeľ bol odvolaný, nebudem tu pre korektnosť hovoriť, že z ktorej politickej strany bol, ale to je jedno. Čiže ja sa znovu vrátim k tomu, že hľadajme spôsoby ako túto službu finančne zabezpečiť tak, aby tí starí ľudia naozaj slušne mohli v týchto zariadeniach dožiť svoj život. Pretože, mnoho tých, ktorí dali tzv. sponzorské, sa ani nedožili toho, aby vlastne tie peniaze boli nejako využité. Takže ja apelujem naozaj len na to, čo povedal aj kolega Blanár, aj kolega Ondruš, hľadajme riešenie, aby obidve strany boli spokojné a hlavne aby občan mal možnosť ísť, nie že slobodne si vybrať to zariadenie, on na to slobodné rozhodnutie mnohokrát ani nemá, lebo je to limitované finančnými nákladmi. Ďakujem.
Paška, Pavol, predseda NR SR (2014-06-25):
(Hlasovanie.) 124 prítomných, 48 za, 66 proti, 9 sa zdržalo, 1 nehlasoval. Tento návrh sme neschválili. Ešte pán poslanec Matovič.
K. Tóthová, poslankyňa: (2008-12-02):
A potom dávať do hláv detičiek názvy, ktoré ani na mape nenájdu. No predsa, ja neviem, či to je to správne. Viem prípad, keď zablúdil z južného Slovenska s motorovým vozidlom vodič a žiadal, aby ho usmernili. A stále hovoril Csorba-tó, že tam chce ísť. A nikto nevedel, čo je to Csorba-tó, pretože on neovládal názov. (Reakcia z pléna.) Nech sa vráti domov, výborne, to je postup, to je zdôvodnenie, ktoré skutočne zastavuje rozum. Štrbské Pleso je názov, ktorý má ovládať každý napr., ktorý žije na území Slovenska. A opakujem, názvy obcí a miest sú súčasťou slovenského jazyka a všetky dokumenty hovoria, áno, rozvoj a rozvíjanie jazyka národnostných menšín, ale za perfektnej znalosti štátneho... (Vystúpenie prerušené časomierou.)
B. Bugár, podpredseda NR SR: (2003-11-27):
L. Polka, poslanec: Ďakujem pekne, pán podpredseda. Chcel by som sa formou faktickej poznámky vyjadriť a skôr opýtať pána predsedu mandátového a imunitného výboru, prípadne iných členov, v súvislosti s vyjadrením vyšetrovateľa, že tie osobitné prostriedky dokazovania boli použité a nemôže o nich hovoriť pre štátne, asi nie štátne, ale služobné tajomstvo, či tam aspoň padla otázka, či tieto osobitné prostriedky boli použité so súhlasom zákonného sudcu. Ďakujem pekne.
Jurinová, Erika, podpredsedníčka NR SR (2012-08-06):
Ďakujem pekne za slovo. Reaguje sa dosť ťažko na to, čo sme si vypočuli minulý piatok, ale vieme, o čo nám ide všetkým. Ide nám o to, aby sme naozaj poukázali na to, že spôsob, ktorý si zvolila táto vláda, predložiť takýto dôležitý zákon v skrátenom legislatívnom konaní nie je celkom kóšer, nie je celkom vhodné, aby sa o takto dôležitom zákone rokovalo skrátene. Vieme, že zákon má veľmi veľa nášľapných mín, ktoré môžu spôsobiť veľké problémy takmer celej spoločnosti. Preto, Ľudo, ďakujem, že si nám to tak obšírne v piatok povedal, škoda, myslela som, že ťa budem môcť dopočúvať ešte dnes, ale, bohužiaľ, stalo sa, čo sa stalo, a teda rovnako ako aj ty, nesúhlasím s takýmto konaním. Ďakujem pekne.
P. Paška, predseda NR SR: (2007-05-16):
Pani poslankyňa, nech sa páči, máte slovo.
A. Slafkovský, poslanec: (2007-09-12):
Veľmi sa teším tomu, čo povedal pán kolega Halecký, že podporuje pluralitu poisťovní. Treba ju naozaj zabezpečiť. Pánovi Zvonárovi. Amorálny zisk, urážanie zdravotníkov. Nehovorme si, že medzi zdravotníkmi sú len dobrí a čestní, spravodliví, usilovní. Je ich obrovská väčšina. Ja som takisto zdravotník a viem, o čom hovorím. Takže, ak chceme, aby v systéme bol poriadok, nemôžeme systém vnútornej kontroly z toho vyhodiť. A iný systém ako cez reálne platby nie je. Ak to necháme na budovateľskom nadšení, tak nič, než sa neskontroluje, a skončí to tam, kde to končilo pred 20 rokmi, kde sme si síce dlh navzájom nerobili, ale štrukturálny dlh bol obrovský. Ku kolegovi Petrákovi. Nedostatok peňazí v systéme vzniká následkom toho, že naši zdravotníci sú schopní poskytovať oveľa vyššie a lepšie služby, ako táto spoločnosť je schopná vygenerovať prostriedky. Veď ktorýkoľvek anestéziológ alebo cievny chirurg môže odísť zo dňa na deň do Viedne alebo do Linzu a hneď ho zoberú všetkými desiatimi. Čo to znamená? Že vie robiť tak, ako sa potrebuje, aby robil. Chce tak robiť aj doma, aj sa tu snaží tak pracovať, ale náš systém s 53 % HDP oproti Európskej únii a so 6,5 % prispievania do zdravotníctva nie je schopný zaplatiť všetko. Takže, keď chceme zaplatiť všetkým všetko, tak všetkým zaplatíme oveľa menej, alebo znížime zdravotnú starostlivosť, jej úroveň a tomu chceme všetci zabrániť. Preto aj mechanizmus financií, zisku a kontroly je potrebný zachovať. Ďakujem.
Kvasnička, Marián, poslanec NR SR (2013-06-17):
Pán minister, vy ste taký šaman a musím povedať, ja sa v magických bylinách a lektvaroch a lektvaroch nevyznám. Takto teda, snažil som sa vás počúvať tak podprahovo za slovami a začul som zvláštny taký relativizujúci tón celej problematiky. Na začiatku Vančurovho Rozmarného léta stojí taká známa veta, že „tenhle způsob léta zdá se mi poněkud nevhodný“. Keby som mohol parafrázovať, pán minister, spôsob vašej apológie a interpretácie podozrení z tunelovania Vojenského spravodajstva mi tiež nepríde najšťastnejší. Poviem, čo ma vyrušuje. Vyrušuje ma totižto sústavné presmerovávanie viny mimo vlastného politického prostredia. Umelecký dojem je možno impozantný, no obsah je podľa mňa dosť nebezpečný. Keď my, tak aj vy, čo sme si, to sme si, všetci máme tak trochu za ušami, trochu masla na hlave. Napokon, veď sme ako jedna rodina, jeden národ. Prial by som si, aby všetky závažné prúšvihy, akty štátneho teroru Gorila 1, Gorila 2, zneužitie ITP et cetera, nech už sa stali alebo nestali v politickej gescii všetkých ministrov, a v našom prípade i ministrov, všetkých ministrov obrany zvlášť, boli bez rozdielov vyšetrené. Totiž medzi krádežou 100 mil. a 10 mil. nie je morálne nijaký rozdiel. Ak môžem poprosiť, nepožívajme takéto argumenty. Ďakujem.
R. Raši, minister zdravotníctva SR: (2008-07-02):
Minister zdravotníctva vydal dňa 14. 5. 2008 rozhodnutie o zriadení päťčlennej komisie na posúdenie zlúčenia Detského kardiocentra Slovenskej republiky Bratislava a Detskej fakultnej nemocnice s poliklinikou ako dočasného poradného orgánu. Komisia na svojich troch zasadnutiach postupne detailne prerokovala spracované podklady a prehodnotila výhody a nevýhody štyroch alternatív z hľadiska možnosti zabezpečenia kvality poskytovania zdravotnej starostlivosti, ďalšieho rozvoja oboch zariadení, ekonomiky a efektivity vynaložených finančných zdrojov. Zavŕšením práce komisie bolo naformulovanie záverov a ich prezentovanie ministrovi zdravotníctva. Záver komisie a odporúčané riešenia sú. Optimálnou alternatívou je spojenie Detského kardiocentra Slovenskej republiky Bratislava s Národným   ústavom   srdcových a  cievnych chorôb, a. s. s dostavbou pavilónu pre detské kardiocentrum. Ministerstvo zdravotníctva sa stotožňuje so záverom komisie a schvaľuje zlúčenie Detského kardiocentra s Národným ústavom srdcových a cievnych chorôb s dostavbou pavilónu pre detské kardiocentrum v areáli Národného ústavu srdcových a cievnych chorôb. Minister zdravotníctva predmetný materiál predložil na rokovanie vlády Slovenskej republiky, ktoré sa konalo dňa 11. júna 2008. Materiál bol vládou schválený uznesením č. 398/2008. Následne dňa 19. júna 2008 bol materiál prerokovaný vo Výbore Národnej rady Slovenskej republiky pre zdravotníctvo. Ďakujem.
Jurinová, Erika, podpredsedníčka NR SR (2012-09-12):
Pán poslanec Baška.
Ďuriš Nicholsonová, Lucia, podpredsedníčka NR SR (2018-06-14):
Ďakujeme veľmi pekne. Ďalšia otázka bola vyžrebovaná od pána poslanca Branislava Gröhlinga na pani ministerku školstva, vedy, výskumu a športu Martinu Lubyovú: „Pani ministerka, vláda sa vo svojom marcovom programovom vyhlásení zaviazala, že vykoná legislatívne úpravy tak, aby sa platová tarifa pedagogických zamestnancov a odborných zamestnancov od 1. 9. 2016 a následne za predpokladu realizácie zásadných vnútorných zmien v systéme výchovy a vzdelávania, počínajúc dňom 1. 1. 2018, každoročne zvýšila priemerne o 6 percent, načo zabezpečí primerané zvýšenie finančných prostriedkov. Platy učiteľov sa naposledy zvyšovali o 6 percent v septembri 2017. Ako plánuje ministerstvo školstva naplniť záväzok vlády v roku 2018?“ Nech sa páči, pani ministerka.
P. Farkas, poslanec: (2001-12-13):
J. Migaš, predseda NR SR: Pán poslanec Mesiarik, nech sa páči. M. Mesiarik, poslanec: Mám jednu námietku. Poprosím vás, keďže bod 6 môjho návrhu sa nachádza v spoločnom návrhu ten istý, ktorý som prednášal, týka sa to Domu dôchodcov v Nálepkove, poprosím, aby sme teraz o bode 6 nehlasovali.
Bugár, Béla, podpredseda NR SR (2019-05-09):
Pani poslankyňa Sárközy.
Stredák, Anton, poslanec NR SR (2021-06-29):
Ďakujem za slovo. Pán predsedajúci, dajte hlasovať o tom, že Národná rada sa uzniesla prerokovať predložený návrh zákona v druhom čítaní.
Mazurek, Milan, poslanec NR SR (2021-04-01):
Pán poslanec Susko, musím vás sklamať, nečakajte odpovede na tieto logické a faktické otázky, pretože fakty a logika sú niečo, na čo sú títo vládni poslanci a predovšetkým ministri úplne imúnni, pretože na jednej strane tu kvákať a spievať o tom, ako potrebujeme znižovať mobilitu za cieľom znižovania nákazy, a na druhej strane ako jediný štát na celej planéte Zem, to budem stále prízvukovať, nútiť všetkých každý týždeň sa testovať a stáť v tých nekonečných radách, absolvovať všetko to stále testovanie dookola, dookola a dookola testami, ktoré na to aj, ako ste povedali, ako to hovoria výrobci, ako to hovoria odborníci, nie sú určené, to nie je znižovanie mobility. Veď to už môžme premenovať, lebo taký, ja neviem, povedzme si na rovinu, že keby boli len hlúpi, tak vo februári im to dôjde, ale je apríl a oni stále na tomto trvajú. To znamená, oni to môžu oficiálne premenovať na vládnu politiku celoplošného nakazovania alebo celoplošného premorovania. A výsledky vidíme, veď my to tu opakujeme každú jednu schôdzu Národnej rady. Čo nás odlišuje od iných štátov v okolí? Čo nás odlišuje tak zásadným spôsobom a na druhej strane čo spôsobuje asi, lebo tá príčinná súvislosť je zrejmá, to, že máme najhoršie čísla z ostatných? Čo asi? Celoplošné testovanie. Tie príklady o tom, jak ľudia pozitívni potom cestujú v autobuse spolu, ako sa stretávajú, ako sa rozprávajú, ako je tá mobilita obrovská, ako všetci vidíme, keď ideme okolo tých MOM-iek, okolo tých testovacích stredísk, jak tam stoja v rade, veď to musí byť človek hlupák, aby to nevidel! A potom sú len dve otázky: Chcú takýmto spôsobom testovať preto, že im naozaj ide o to, aby niečo zlepšili? Potom sú naozaj veľmi hlúpi, ak na tomto trvajú. Alebo to robia preto, že naozaj chcú premoriť tú populáciu, alebo to majú ako biznis? 140 miliónov eur za 35 miliónov antigénových testov. Načo? Dokedy bude testovanie? A potom príde Boris Kollár a povie: Na túto vlnu to možno bude posledný núdzový stav. A ktorá ešte vlna príde? Piata? Šiesta? Ôsma? Desiata? A dokedy budú ľudia žiť ako otroci kvôli tejto vláde?
Dostál, Ondrej, poslanec NR SR (2018-10-22):
Pán poslanec Baláž, no je to krok správnym smerom, že idete to zdobrovoľniť pre podniky do 50 zamestnancov. Škoda, že nemáte odvahu na ešte výraznejší krok správnym smerom, aby ste to spravili dobrovoľne úplne, lebo potom mi trochu uniká zmysel celého vášho návrhu zákona. Vytvárate tým v podstate nerovnaké postavenie pre zamestnancov podnikov do 50 a nad 49 zamestnancov, čiže ak chcete, chcete, že, chcete tým povedať, že zamestnanci v podnikoch do 50 zamestnancov majú menšiu potrebu rekreácie, ktorú im štát prostredníctvom tohto zákona chce zabezpečiť? Ja teda chápem, že je to spojené s nejakou administratívnou náročnosťou a treba odľahčiť, odľahčiť dobu navrhovanej záťaže, tie menšie podniky, ale to je nejaké veľmi zvláštne, lebo teda vy tvrdíte, že sú tu dve kategórie zamestnancov a jedni tú rekreáciu potrebujú a štát im na ňu bude prispievať a tí druhí tú rekreáciu nepotrebujú, štát im na ňu nebude prispievať prostredníctvom odpustenia daní a odvodov alebo zvýhodnenia, tak to by ma zaujímalo, ako sa s tým chcete vysporiadať. A potom aj ten bod vami nie celkom jasný, že zamestnávateľ nemôže zvýhodniť zamestnanca, ktorý príspevok nedostane, to znamená, že nemôže dať napríklad odmenu tomu zamestnancovi, nemôže mu dať nejaký iný benefit? Tým hovoríte, že vlastne nemôže odmeňovať, alebo si musí dávať pozor pri odmeňovaní aj na to, kto žiadal alebo nežiadal o rekreačný, rekreačný poukaz, aby sa náhodou nedostal do problémov, že porušuje tento zákon?
Hrnčiar, Andrej, podpredseda NR SR (2016-10-19):
Reakcia na faktickú poznámku pani poslankyňa Shahzad.
Paška, Pavol, predseda NR SR (2014-07-04):
Súhlasím, pán poslanec. Poprosím, naozaj, kolegovia, aby ste dodržiavali tú procedúru postupu prihlásenia sa. Vždy najprv idú písomne prihlásení, až keď je ukončená rozprava ostatného písomne prihláseného, včítane faktických poznámok, dávam možnosť, vtedy sa treba prihlásiť. Takže nabudúce nebudem už rešpektovať takéto prihlásenia sa a už teraz navrhujem, aby sme išli ďalej. Pán poslanec Kaník do rozpravy.
P. Hrušovský, predseda NR SR: (2005-06-23):
(Hlasovanie.) 146 prítomných, 82 za, 41 proti, 23 sa zdržalo. Schválili sme návrh nepokračovať v rokovaní o návrhu zákona. Prosím teraz pani poslankyňu Demeterovú, aby z poverenia výboru predložila návrhy hlasovaní k návrhu poslanca Národnej rady Slovenskej republiky Jozefa Buriana na vydanie zákona, ktorým sa mení zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov (tlač 1182). Poradové číslo návrhu je 30. Pani poslankyňa, máte slovo. M. Demeterová, poslankyňa: Vážený pán predseda, v rozprave vystúpili dvaja poslanci. Obidvaja návrh zákona podporili, ale nepredložili ani pozmeňujúci ani doplňujúci návrh. Prosím preto, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh v druhom čítaní.
Takáč, Richard, poslanec NR SR (2021-06-30):
Ďakujem veľmi pekne kolegom za reakcie. Hlavne vo faktických sa riešila teda obvyklá cena nájmu. A, pán Kazda, čo sa týka obvyklej ceny nájmu, ja som hovoril o tom, že cena by sa mala upraviť na základe BPEJ a nejakých koeficientov navýšenia. To znamená, keby ste ma pozorne počúvali, ja som povedal, že je potrebné upraviť cenu výšky nájmu a zvýšiť ju. A to ale na základe kvality pôdy, na základe ukazovateľov a to je BPEJ-éčka, kde treba, treba spraviť nejaké nové ocenenie tejto kvality a, samozrejme, zadefinovať nejaké percentá, nejaké násobky zvýšenia. Pán Mičovský povedal, že obvyklá cena nájmu bol prvý krok a ten druhý bude asi na základe BPEJ-éčky, lebo sme mali informácie, že sa k tomu chystá nejaká novelizácia v rámci ministerstva, ale však to sú také nezmysly, ako keď pán Mičovský ako minister, keď zaviedol, chcel zaviesť presun z prvého do druhého piliera. Potom chcel, potom vo veľkolepo sa tu začalo riešiť týždeň-dva, týždeň sa riešila redistributívna platba, navrhovalo ministerstvo 150 a nakoniec to bolo 50. Čiže to sú úplne nezmyselné kroky a pritom sme hovorili od začiatku, keď to chceme nastaviť, tak radšej rok počkajme a nastavme to úplne od začiatku tak, aby to fungovalo na 100 %, aby to fungovalo tak, ako to fungovať má a nie úplne chaoticky, tak ako proste celé ministerstvo pod vedením pána Mičovského aj fungovalo. Ďakujem veľmi pekne.
Zmajkovičová, Renáta, podpredsedníčka NR SR (2012-12-14):
Pán poslanec Kaník.
Osuský, Peter, poslanec NR SR (2019-01-29):
No k téme vládneho návrhu zákona tu mala hovoriť tá, ktorá ho predkladá. Takže keď už sme u tej témy, tak ono je to tak asi. A pokiaľ ide o ten pobyt čiastočne v zahraničí, čiastočne na úrade vlády, je to trošku zrejme už taká tradícia v tejto rodnej strane, že sa napríklad R. Kaliňák vyskytuje súbežne v lietadle, kde robí stevarda vietnamskej delegácie, ale súbežne aj nie. Takže takto to proste chodí, keď sa ľudia vyskytujú v rôznych dimenziách. Ďakujem.